LT Europos Sąjungos oficialusis leidinys L 77/3

KOMISIJOS REGLAMENTAS (ES) Nr. 244/2013

2013 m. kovo 19 d.

kuriuo dėl trikalcio fosfato (E 341 (iii)) naudojimo maistingųjų medžiagų preparatuose, skirtuose naudoti maisto produktuose kūdikiams bei mažiems vaikams, iš dalies keičiamas Reglamento (EB) Nr. 1333/2008 III priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 30 straipsnio 5 dalį,

kadangi:

(1) Reglamento (EB) Nr. 1333/2008 III priede nustatytas Sąjungos maisto priedų, leidžiamų naudoti maisto prieduose, maisto fermentuose, maistinėse kvapiosiose medžiagose, maistingosiose medžiagose, sąrašas ir jų naudojimo sąlygos;

(2) šis sąrašas gali būti iš dalies keičiamas pagal 2008 m. gruodžio 16 d. Europos Parlamento ir Tarybos reglamente (EB) Nr. 1331/2008, nustatančiame maisto priedų, fermentų ir kvapiųjų medžiagų leidimų suteikimo procedūrą (2), nurodytą procedūrą;

(3) pagal Reglamento (EB) Nr. 1331/2008 3 straipsnio 1 dalį Sąjungos maisto priedų sąrašas gali būti atnaujintas Komisijos iniciatyva arba gavus prašymą;

(4) 2009 m. birželio 19 d. buvo gautas prašymas leisti naudoti trikalcio fosfatą (E 341 (iii)) kaip lipnumą reguliuojančią medžiagą, dedamą į maistingųjų medžiagų preparatus, skirtus naudoti pradiniuose mišiniuose kūdikiams ir tolesnio maitinimo mišiniuose, kaip apibrėžta 2006 m. gruodžio 22 d. Komisijos direktyvoje 2006/141/EB dėl pradinių mišinių kūdikiams ir tolesnio maitinimo mišinių, iš dalies keičiančioje Direktyvą 1999/21/EB (3), ir šis prašymas buvo pateiktas valstybėms narėms, kad su juo susipažintų;

(5) prašymas susijęs su nauju įrašu Reglamento (EB) Nr. 1333/2008 III priedo 5 dalies B skirsnyje. Technologiniu požiūriu esama poreikio naudoti trikalcio fosfatą (E 341 (iii)) kaip maisto priedą, nes jis kaip biri medžiaga miltelių pavidalo mišiniams gali suteikti unikalių savybių. Produkto iš aplinkos sugeriamas drėgmės kiekis gali siekti iki 10 % jo masės, taip jis neleidžia mišinyje susidaryti gumuliukams, dėl jo preparatai išlieka birūs, o ši savybė laikoma naudinga vartotojams;

(6) Maisto produktų mokslinis komitetas pateikė rekomendaciją dėl trikalcio fosfato (E 341 (iii)) kaip maisto priedo, esančio maistingųjų medžiagų preparatuose, skirtuose naudoti pradiniuose mišiniuose kūdikiams ir tolesnio maitinimo mišiniuose, saugos ir 1996 m. birželio 7 d. pateikė savo nuomonę (4), kurioje padaryta išvada, kad jo naudojimas yra priimtinas, jeigu neviršijama bendra kalcio ir fosforo koncentracija bei šių dviejų medžiagų santykis;

(7) ortofosfato rūgšties kalcio druskos, įskaitant trikalcio fosfatą, yra mineralinės medžiagos, kurias remiantis Direktyvos 2006/141/EB III priedu leidžiama naudoti pradiniuose mišiniuose kūdikiams ir tolesnio maitinimo mišiniuose. Todėl manoma, kad leidimas naudoti trikalcio fosfatą (E 341 (iii)) kaip lipnumą reguliuojančią medžiagą maistingųjų medžiagų preparatuose, skirtuose naudoti pradiniuose mišiniuose kūdikiams ir tolesnio maitinimo mišiniuose, nekelia susirūpinimo dėl saugos, jeigu bendras kalcio ir fosforo kiekis neviršija šioms mineralinėms medžiagoms nustatytų ribų ir jeigu laikomasi toje direktyvoje nustatyto kalcio ir fosforo santykio;

(8) pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 III priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai minėtas sąrašo atnaujinimas negali turėti poveikio žmonių sveikatai;

(9) kadangi leidime naudoti trikalcio fosfatą (E 341 (iii)) kaip lipnumą reguliuojančią medžiagą maistingųjų medžiagų preparatuose, skirtuose naudoti pradiniuose mišiniuose kūdikiams ir tolesnio maitinimo mišiniuose, turėtų būti laikomasi Direktyvoje 2006/141/EB kalciui ir fosforui bei kalcio ir fosforo santykiui nustatytų ribų, minėto sąrašo atnaujinimas žmonių sveikatai negali turėti poveikio. Dėl šios priežasties nebūtina kreiptis į Europos maisto saugos tarnybą, kad ši pateiktų nuomonę;

(10) todėl tikslinga leisti naudoti trikalcio fosfatą (E 341 (iii)) kaip lipnumą reguliuojančią medžiagą maistingųjų medžiagų preparatuose, skirtuose naudoti pradiniuose mišiniuose kūdikiams ir tolesnio maitinimo mišiniuose;

(11) todėl Reglamento (EB) Nr. 1333/2008 III priedas turėtų būti atitinkamai iš dalies pakeistas;

(12) šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1333/2008 III priedas iš dalies keičiamas pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2013 m. kovo 19 d. Komisijos vardu Pirmininkas José Manuel BARROSO

(1) OL L 354, 2008 12 31, p. 16.

(2) OL L 354, 2008 12 31, p. 1.

(3) OL L 401, 2006 12 30, p. 1.

(4) Reports of the Scientific Committee for Food, Fortieth series, 1997.